### NN 7/2026 (21.1.2026.), Odluka o naknadi za razvoj društva Vodovod Grada Vukovara d.o.o.

Vodovod
 Grada Vukovara d.o.o.

53

Na temelju članka 52. Zakona o financiranju vodnog gospodarstva (»Narodne novine« 153/09, 90/11, 56/13, 154/14, 119/15, 120/16, 127/17, 66/19, 36/24), članka 23. stavka 1. točke 4. Zakona o vodnim uslugama (»Narodne novine« 66/19) i članka 20. Društvenog ugovora, Skupština društva Vodovod grada Vukovara d.o.o, na svojoj redovnoj Sjednici, održanoj 12. siječnja 2026. godine, većinom glasova iz članka 24. stavka 2. Zakona o vodnim uslugama, donijela je

ODLUKU

O NAKNADI ZA RAZVOJ

Članak 1.

Ovom Odlukom utvrđuje se obveza plaćanja naknade za razvoj javne vodoopskrbe i odvodnje na cjelokupnom uslužnom području koje je u nadležnosti javnog isporučitelja vodnih usluga Vodovoda grada Vukovara d.o.o. (dalje: Isporučitelj) te se utvrđuje i sljedeće:

– obveznici plaćanja,

– namjena naknade za razvoj,

– osnovica naknade za razvoj,

– visina naknade za razvoj,

– način i rokovi plaćanja naknade za razvoj,

– nadzor nad obračunom i naplatom naknade za razvoj.

Članak 2.

Obveznici plaćanja naknade za razvoj su korisnici vodne usluge javne vodoopskrbe, na uslužnom području.

Članak 3.

Prihodi od naknade za razvoj koriste se za financiranje gradnje komunalnih vodnih građevina sukladno važećem Planu gradnje komunalnih vodnih građevina koji je objavljen na internetskoj stranici Javnog isporučitelja vodnih usluga, www.vgv.hr.

Pod izdacima gradnje komunalnih vodnih građevina treba podrazumijevati sve izdatke čine svi izdaci koji su nužni da se pripremi, provede i pusti u uporabu projekt gradnje komunalnih vodnih građevina, što uključuje, ali nije ograničeno na: izradu predstudije i studije izvodljivosti projekta, provedbe postupaka procjene utjecaja na okoliš i prirodu, prethodna istraživanja, izradu idejnog, glavnog i izvedbenog projekta i drugih poslova projektiranja, ishođenja posebnih uvjeta za provedbu zahvata u prostoru prema posebnim propisima, ishođenje potrebnih dozvola (lokacijske, građevinske, uporabne i dr.) i drugih upravnih i neupravnih akata, provedbu postupaka javnih nabava, provedbu postupaka otkupa i izvlaštenja nekretnina te drugog rješavanja imovinsko-pravnih odnosa, provedbu geodetskih poslova, građenja, uključujući i rekonstrukcije, nadzor nad građenjem, upravljanjem projektom gradnje, ispitivanje kvalitete izgrađenih vodnih građevina ili određenih njenih dijelova, troškove testiranja i probnoga pogona i troškove pravnih postupaka u vezi s prethodnim poslovima.

Prihodi od naknade za razvoj koriste se i za financiranje otplate zajmova i kredita za gradnju komunalnih vodnih građevina sukladno financijskom planu javnog isporučitelja vodnih usluga.

Članak 4.

Osnovica za obračun naknade za razvoj je kubični metar (m3) isporučene vode korisnicima vodne usluge javne vodoopskrbe.

Članak 5.

Naknada za razvoj utvrđuje se u jednakoj visini na cijelom uslužnom području i iznosi 0,29 eur/m3.

Članak 6.

Naknada za razvoj obračunava se putem računa za vodnu uslugu na kojem se naknada za razvoj iskazuje kao zasebna stavka.

Iznos naknade za razvoj, koju je obveznik dužan platiti, predstavlja umnožak količine isporučene vodne usluge i iznosa naknade utvrđene ovom Odlukom.

Korisnici su dužni plaćati naknadu za razvoj u rokovima u kojima su dužni plaćati cijenu vodne usluge javne vodoopskrbe.

Članak 7.

Isporučitelj je dužan voditi evidenciju prikupljenih i utrošenih sredstava od naknade za razvoj u svojim poslovnim knjigama na zasebnom kontu.

Isporučitelj je dužan podnositi godišnje izvješće o prikupljenim i utrošenim sredstvima naknade za razvoj Skupštini Isporučitelja.

Nadzor nad naplatom i trošenjem sredstava naknade za razvoj provodi Skupština Isporučitelja.

Članak 8.

Neutrošena sredstva prikupljena od navedenih naknada za razvoj utrošit će se sukladno važećem planu gradnje na području jedinice lokalne samouprave gdje su prikupljena.

Članak 9.

Odluka o naknadi za razvoj donosi se za razdoblje važenja plana gradnje komunalnih vodnih građevina.

Isporučitelj je je dužan ovu Odluku dostaviti Vijeću za vodne usluge u roku pet dana od dana donošenja.

Isporučitelj je dužan ovu Odluku po njenom stupanju na snagu objaviti na svojoj web-stranici.

Članak 10.

Ova Odluka stupa na snagu prvoga dana u mjesecu nakon mjeseca u kojem je objavljena u »Narodnim novinama«.

Stupanjem na snagu ove Odluke prestaju važiti Odluka o naknadi za razvoj (»Narodne novine«, broj 103/21) i Odluka o naknadi za razvoj Komunalije d.o.o. (»Narodne novine« broj 68/22)

Urbroj: 11-92/26
 Vukovar, 12. siječnja 2026.

Predsjednik
 Skupštine društva
 Marijan Pavliček, v. r.